## Uredba o načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško

### NN 50/2006 (5.5.2006.), Uredba o načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško

# VLADA REPUBLIKE HRVATSKE

**1206**

Na temelju članka 4. stavka 1. Zakona o potvrđivanju Ugovora između Vlade
Republike Hrvatske i Vlade Republike Slovenije o uređenju statusnih i drugih
pravnih odnosa vezanih uz ulaganje, iskorištavanje i razgradnju Nuklearne
elektrane Krško (»Narodne novine – Međunarodni ugovori«, broj 9/2002) i članka
11. stavka 3. Ugovora između Vlade Republike Hrvatske i Vlade Republike
Slovenije o uređenju statusnih i drugih pravnih odnosa vezanih uz ulaganje,
iskorištavanje i razgradnju Nuklearne elektrane Krško (»Narodne novine –
Međunarodni ugovori«, broj 9/2002), Vlada Republike Hrvatske je na sjednici
održanoj 28. travnja 2006. godine donijela

## UREDBU

### O NAČINU UPLATE SREDSTAVA ZA FINANCIRANJE RAZGRADNJE I ZBRINJAVANJA RADIOAKTIVNOG OTPADA I ISTROŠENOGA NUKLEARNOG GORIVA NUKLEARNE ELEKTRANE KRŠKO

Članak 1.

Ovom Uredbom uređuje se način uplate sredstava za financiranje razgradnje i
zbrinjavanja radioaktivnog otpada i istrošenog nuklearnog goriva Nuklearne
elektrane Krško.

Članak 2.

Obveza uplate sredstava na račun državnog proračuna, u visini 14,25 milijuna EUR
godišnje, u protuvrijednosti u kunama, prema srednjem tečaju Hrvatske narodne
banke na dan uplate, ispunjavat će se u 19 godišnjih iznosa, a započinje od
2004. godine.
Obveza iz stavka 1. ovoga članka utvrđena je Programom raz­gradnje Nuklearne
elektrane Krško i odlaganja radioaktivnog otpada i istrošenog nuklearnog goriva
na koji je Hrvatski sabor, 8. prosinca 2004. godine dao prethodnu suglasnost za
potvrđivanje (»Narodne novine«, broj 175/2004) i koji je 4. ožujka 2005. godine,
potvrđen od strane Međudržavnog povjerenstva za praćenje provedbe Ugovora između
Vlade Republike Hrvatske i Vlade Republike Slovenije o uređenju statusnih i
drugih pravnih odnosa vezanih uz ulaganje, iskorištavanje i razgradnju Nuklearne
elektrane Krško.
Program razgradnje Nuklearne elektrane Krško i odlaganja radioaktivnog otpada i
istrošenog nuklearnog goriva donesen je sukladno Ugovoru između Vlade Republike
Hrvatske i Vlade Republike Slovenije o uređenju statusnih i drugih pravnih
odnosa vezanih uz ulaganje, iskorištavanje i razgradnju Nuklearne elektrane
Krško.

Članak 3.

Sredstva iz članka 2. stavka 1. ove Uredbe uplaćuju se na račun državnog
proračuna Republike Hrvatske, broj: 1001005-1863000160, uz obilježavanje modela
»64« i poziv na broj odobrenja: 9747-748-2006.

Članak 4.

Obveznik uplate sredstava na račun državnog proračuna Repub­like Hrvatske je
Hrvatska elektroprivreda d.d., a sredstvima upravlja Ministarstvo gospodarstva,
rada i poduzetništva.

Članak 5.

Obvezu uplate sredstava za 2004. i 2005. godinu, u visini218.623.000,00 kuna
Hrvatska elektroprivreda d.d. ispunit će u sljedećih pet godina, uplaćujući u
svakoj godini po četiri tromjesečne rate, svaku u visini 10.931.115,00 kuna, a
prvu tromjesečnu ratu uplatit će do kraja lipnja 2006. godine.
Obvezu uplate sredstava za 2006. godinu i dalje, Hrvatska elektroprivreda d.d.
ispunjavat će u četiri tromjesečne rate, svaku u visini 3.562.500 EUR, u
protuvrijednosti u kunama, prema srednjem tečaju Hrvatske narodne banke na dan
uplate, sukladno Programu razgradnje Nuklearne elektrane Krško i odlaganja
radioaktivnog otpada i istrošenog nuklearnog goriva.
Prve dvije tromjesečne rate za 2006. godinu Hrvatska elektroprivreda d.d.
uplatit će do kraja lipnja 2006. godine.

Članak 6.

Na račun državnog proračuna Republike Hrvatske sredstva će se uplaćivati do
otvaranja računa Fonda za financiranje razgradnje i zbrinjavanja radioaktivnog
otpada i istrošenog nuklearnog goriva Nuklearne elektrane Krško (u daljnjem
tekstu: Fond), sukladno Zakonu o Fondu, nakon čega će uplaćena sredstva biti
prenijeta na račun Fonda. Sredstva se mogu koristiti kao početna sredstva za rad
Fonda i u druge svrhe određene Zakonom o Fondu.
Ministarstvo gospodarstva, rada i poduzetništva će, do donošenja Zakona o Fondu,
dva puta godišnje izvješćivati Vladu Republike Hrvatske o stanju uplaćenih
sredstava.

Članak 7.

Ova Uredba stupa na snagu danom objave u »Narodnim novinama«.

Klasa: 310-33/06-01/02
Urbroj: 5030122-06-1
Zagreb, 28. travnja 2006.

Potpredsjednica Vlade
i ministrica obitelji, branitelja
i međugeneracijske
solidarnosti
**Jadranka Kosor, dipl. iur**., v. r.

Uredba, NN 50/2006-1206
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)